Man tydens kerkdiens vasgetrekArgieffoto: SAPD, Facebook Lt.kol. Lungelo Dlamini, woordvoerder van die polisie, het gesê polisie het ŉ oproep van ŉ anonieme persoon ontvang dat die man ŉ kerk in KwaThema aan die Oos-Rand binnegekom het met ŉ vuurwapen in sy besit. Die polisie het die man tydens die erediens gekonfronteer en die vuurwapen in sy besit gevind. Hy is in hegtenis geneem op aanklagte van die onwettige besit van ŉ vuurwapen en die vermoedelike besit van gesteelde goedere. Volgens Dlamini is die vuurwapen slegs een van 34 ongelisensieerde vuurwapens waarop Gautengse polisie in die afgelope week tydens operasies aan die Oos-Rand beslag gelê het. Daar is ook in die week beslag gelê op sewe gesteelde voertuie en nege verdagtes is in hegtenis geneem. Tydens een van die operasies is vyf verdagtes in Katlehong, ongeveer 35 km oos van Johannesburg, in hegtenis geneem. Een van die verdagtes is egter daartydens doodgeskiet. Volgens Dlamini word die ander vier verdagtes verbind met ses voorvalle van sakeroof in Vosloorus en Tokoza, asook twee sake van moord. Hulle het reeds in die hof verskyn en bly in polisieaanhouding, aangesien die polisie vermoed dat hulle ook by ander misdaadvoorvalle betrokke was. In nog ŉ voorval is ŉ verdagte wat vir ernstige misdade gesoek is Saterdag by die Greenstone-winkelsentrum in Edenvale in hegtenis geneem. Twee ongelisensieerde vuurwapens en ŉ BMW X5, wat vroeër in Pretoria-Wes gekaap is, is in sy besit gevind, het Dlamini gesê. “By nadere ondersoek het die polisie vasgestel dat die verdagte tans op borgtog uit is vir ŉ saak van moord in Thembisa en ŉ transito-rooftog in Limpopo. Daar word vermoed dat die verdagte moontlik met ander misdaadvoorvalle verbind kan word en dit sal ondersoek word,” het Dlamini gesê.